text: Regionen tager næste skridt i Carl Holst-sagen
  16 august 2017 kl. 09.08
  Forretningsudvalget i Region Syddanmark skal onsdag tage stilling til, hvilken advokat der skal undersøge, om der kan rejses en erstatningssag mod Carl Holst.
  
  Det sidste ord er endnu ikke blevet sagt i sagen om den tidligere regionsrådsformand i Region Syddanmark, Carl Holst (V).
  I juni blev et bredt flertal af medlemmerne i Region Syddanmarks forretningsudvalg enige om den skriftlige formulering for den eksterne advokatundersøgelse af, hvorvidt der er mulighed for at køre en erstatningssag mod Carl Holst. 
  Undersøgelsen skal blandt andet se nærmere på udgifter til taler, aviser, coaching-ydelser, sprogundervisning og kurser. Desuden skal undersøgelse også kaste lys over Carl Holsts tidligere rådgiver Christian Ingemann Nielsens rolle i sagen.
  Der er nu blevet indhentet to tilbud på gennemførelse af advokatundersøgelsen. Desuden har regionen modtaget et tredje tilbud uopfordret. 
  Onsdag eftermiddag tager forretningsudvalget stilling til, hvilket af de tre tilbud, man vil benytte.
  Se dagsordenen for mødet i forretningsudvalget her.
  
  